KIRJALLINEN KYSYMYS P-0189/01 esittäjä(t): Mogens Camre (UEN) komissiolle. PKK:n toiminta Turkin ulkopuolella.



Virallinen lehti nro 235 E , 21/08/2001 s. 0150 - 0151



KIRJALLINEN KYSYMYS P-0189/01 esittäjä(t): Mogens Camre (UEN) komissiolle (29. tammikuuta 2001) Aihe: PKK:n toiminta Turkin ulkopuolella Saksassa ilmestyvä PKK:n lehti Özgur Politika julkaisi 5., 6. ja 7. joulukuuta 2000 tietoja, joiden mukaan kapinallisten kurdipuolueiden PKK:n ja YNK:n välillä on ollut aseellisia yhteenottoja. YNK on Talibanin johtaman PUK:n (Patriotic Union of Kurdistan) peitejärjestö. Tämä osoittaa, että PKK ei ole lopettanut aseellista toimintaansa. PKK:n aseistetut sissijoukot ovat edelleen valmiudessa Turkin rajojen ulkopuolella ja pystyvät edelleen tekemään terrorihyökkäyksiä Turkin kansalaisia vastaan. Edellä mainitusta on yksityiskohtaisia lisätietoja Özgur Politikan verkkosivulla www.ozgurpolitika.org. Nämä Euroopan unionin alueella toimivat terrori- ja ääriliikkeet uhkaavat vakavasti sekä Euroopan kansalaisia että omia maanmiehiään. Tämän vuoksi olisi erittäin kiinnostavaa saada tietää, mitä tietoja komissiolla on Euroopan unionin jäsenvaltioiden tai kolmansien maiden alueella toimivista PKK:n terroristeista. Mitä tietoja komissio voi antaa PKK:n Turkin ulkopuolella muodostamasta uhasta ja tukeeko komissio aktiivisesti mainitun kaltaisen terrorismin vastaista taistelua? António Vitorinon komission puolesta antama vastaus (8. maaliskuuta 2001) Komissio on selvillä PKK:n toiminnasta ja tuomitsee varauksetta väkivallan käytön ja terrorismin riippumatta siitä, mikä järjestö niihin syyllistyy. Euroopan unionista tehdyn sopimuksen 29 artiklassa mainitaan terrorismin torjunta yhtenä keinona saavuttaa unionin tavoite antaa kansalaisille korkeatasoinen suoja vapauteen, turvallisuuteen ja oikeuteen perustuvalla alueella. Jäsenvaltioiden ja komission tärkeimmät yhteistyöelimet alalla ovat neuvoston kaksi terrorismityöryhmää (toinen käsittelee EU:n sisäistä ja toinen kansainvälistä terrorismia) ja Europol. Jäsenvaltiot vaihtavat keskenään tietoja PKK:n ja muiden terroristiryhmien jäsenvaltioiden alueella aiheuttamasta ulkoisesta ja sisäisestä uhasta sekä valmistelevat yhdessä päätöksiä yhteistyön tehostamisesta. Aika ajoin laaditaan (luottamuksellisia) asiakirjoja terrorismiin liittyvästä sisäisestä ja ulkoisesta uhasta. Lisäksi Europol, jonka tehtäviin kuuluu myös terrorismin torjunta, tukee jäsenvaltioiden lainvalvontaviranomaisia vaihtamalla niiden kanssa tietoja sekä laatimalla strategisia ja operatiivisia analyyseja. Unioni osallistuu aktiivisesti myös Yhdistyneiden Kansakuntien terrorismintorjuntatyöhön, jonka puitteissa on laadittu toistakymmentä yleissopimusta. Näistä osa on jo voimassa ja osa ratifioitavana. Myös maailman kahdeksasta johtavasta teollisuusmaasta koostuva G8-ryhmä on tärkeä foorumi terrorismin torjunnasta käytäville keskusteluille. G8-ryhmään kuuluvien EU:n jäsenvaltioiden ja komission osallistumista ryhmän työskentelyyn täydentää EU:n laaja-alainen yhteistyö Yhdysvaltojen, Intian, Venäjän ja assosioituneiden maiden kanssa. Terrorismin uusi muoto on ns. kyberterrorismi eli tietokoneiden käyttö pelotteluun tai pakottamiseen. Neuvoston työryhmä on juuri ottanut käyttöön uuden järjestelmän, jonka avulla jäsenvaltiot voivat vaihtaa tietoja terroristien Internet-sivustoista ja siten tehostaa yhteistyötään.